钦定古今图书集成/历象汇编/乾象典/第016卷 > 续性理会通 > 《何塘阴阳管见》
## 钦定古今图书集成/历象汇编/乾象典/第016卷 > 续性理会通 > 《何塘阴阳管见》

造化之道，一阴一阳而已矣。“阳动阴静，阳明阴晦；阳
有知，阴无知；阴有形，阳无形，阳无体，以阴为体；阴无
用，待阳而用。二者相合则物生，相离则物死。微哉微
哉！”通于其说，则鬼神之幽，人物之著，与夫天文、地理、
医卜、方技、仙佛之蕴，一以贯之而无遗矣。

天为阳，地为阴，火为阳，水为阴。天，阳之阳也，故神而
无形。地，阴之阴也，故形而不神。火，阳之阴也，故可见，
然后无形也；水，阴之阳也，故能化，然终无知也。天变
而为风，地变而为山，火变而为雷，水变而为泽，雨雪
霜露，皆泽之类也。观八卦之象，则可知矣。

火阳也，其盛在天；水阴也，其盛在地。盖各从其类也。
何以明之？日为火之精，月为水之精。日近则为温为
暑，火偏盛也；日远则为凉为寒，水偏盛也。四时之变，
于是乎主矣。地虽有火而不能为温暑，天虽有水而
不能为寒凉，故曰“其盛各有在也。”

或曰：“天地水火，恐未足以尽造化之蕴，不如以阴阳
统之。”予窃以为阴阳者，虚名也；天地水火者，实体也，
二而一者也。

或曰：“《易大传》谓‘立天之道，曰阴与阳，立地之道，曰柔
与刚’。今谓天为阳，地为阴，不亦异乎？”曰：“乾阳物也，其
象为天；坤，阴物也，其象为地。玆非《易》道之彰彰者乎？”
曰：“言若是之不同，何也？”曰：“各有指也。火阳也，虽于附
天而未尝不行于地；水阴也，虽附于地而未尝不行
于天。水火者，天地之二用也。故天有阴阳，地有柔刚”，
默识而旁通之，则并行而不悖矣。

或曰：“周子之太极何如？”曰：“非吾之所知也。其说谓太
极动而生阳，动极而静，静而生阴，静极复动。”自今观
之，则天阳之动者也，果何时动极而静乎？地阴之静
者也，果何时静极而动乎？天不能生地，水不能生火，
无愚智皆知之，迺谓阴阳相生，不亦误乎？盖天地水
火，虽浑然而不可离，实灿然而不可乱。先儒但见其
不相离，而未察其不可乱也，故立论混而无别。愚窃
以为阴之与阳，谓之相依则可，谓之相生则不可。
或曰：“何谓太极？”曰：“一阴一阳之谓道。”道，太极也。周子
之论何如？曰：似矣，而实非也。五行一阴阳，阴阳一太
极，则固谓太极不外乎阴阳，而阴阳不外乎五行矣。
自今论之，水水也，火火也，金木水火，土之交变也。土，
地也。天安在乎有地而无天？谓之造化之全可乎？或
曰：天，太极也。故朱子以“上天之载”释太极，以“天道流
行”释阴阳，岂可谓之有地而无天乎？曰：《易》有太极，是
生两仪，两仪生四象，四象生八卦，八卦之中有干有
坤，则天地皆太极之分体明矣。以天为太极之全体，
而地为天之分体，岂不误甚矣哉！《太极图》为性理之
首，而其失有如此者，故不可不辨。

或曰：“子自谓所论皆出于伏羲之《易》，其详如何？”曰：“太
极生两仪，两仪生四象，四象生八卦，此伏羲《易》象之
本也。干离皆生于阳，故谓天火为阳；《坤》坎皆生于阴，
故谓地水为阴。《干》变其初九为初六，则为巽，故为风，
为天之变，盖天下交于阴也。《坤》变其六三为九三，则
为艮，故谓山为地之变，盖地上交于阳也。《离》变其九”
三为六三则为震，火为阴伏则奋击而为雷，故谓雷
为火之变。《坎》变其初六为初九则为兑，水与阳交则
相和而为泽，故谓泽为水之变。坤艮离震相比，从其
类也。干兑坎巽相远，无乃以乾为阳可下行于地之
分，坎为阴之阳，亦能上入于天之分，故两易其位耶？
若以兑为巽，以巽为兑，则阴阳之分尤为明顺，然非
后学所敢断也。姑发此意，以俟再来之伏羲正焉。
造化之道，合言之则为太极。分言之则为阴阳，谓之两仪。阴阳又分之，则为太阴太阳少阴少阳，谓之四
象。四象又分之，则为天地水火风雷山泽之象，谓之
八卦。天地水火常在，故为体；雷风山泽或有或无，故
谓之变。此皆在造化之中，而未生物也。其既合则物
生矣。

阴形阳神，合则人生所谓“精气为物”也，离则人死所
谓“游魂为变”也。方其生也，形神为一，未易察也。及其
死也，神则去矣。而去者初无形可见，形虽尚在，然已
无所知矣。阳有知而无形，阴有形而无知，岂不昭然
而《易》察哉？

“天动而无形，风亦动而无形。”天不息，风有时而息。下
交于阴，为阴所滞也。高山之巅风猛，盖去阴稍远，不
大为所滞也。云霄之上风愈猛，盖将纯乎天也，然则
天变而为风也明矣。春夏日近，火气盛，则雷乃发。秋
冬日远，火气微，则雷乃收。雷有电，火光也。雷所击，有
烧痕，火所燎也。然则火变而为雷也明矣。若地水之
变，则有形易见，不待论也。《周易》谓“停水为泽”，《管见》则
以水之化而散者为泽。盖停水与流水无异，而水之
化为雨雪霜露者，于八卦遂无所归。且泽有散义，先
圣亦有雨泽之说，故不从《周易》所取之象，盖于造化
之道不合，虽文王之象，亦不敢从也。

世儒论天道之阴阳，多指四时之变而言。而四时之
变，阴阳消长，实指水火而言。而天之本体，则运行水
火，在四时之外，无消长也。地道之柔刚，则以形论。地
水相结，为火所锻者则刚，而火气形于地者，人不敢
犯，亦谓之刚。至于地水本体至静而无为，则谓之柔。
此所谓“地有柔刚”，亦自水火而来也。

周子所谓太极，指神而言。神无所不统，故为太极；神
无形，故谓无极而太极。朱子所注，亦得其意。但不言
神而言理，故读者未即悟朱注“上天之载”，盖指神而
言也。殊不知太极乃阴阳合而未分者也，阴形阳神，
皆在其中。及分为阴阳，则阳为天火依旧为神，阴为
地水依旧为形。若太极本体，止有神而无形，则分后
地水之形何从而来哉？由此化生人物，其心性之神，
则皆天火之神所为也；其血肉之形，则皆地水之形
所为也。此理先圣屡有言者，但学者忽而不察耳。盖
有形易见，而无形难见，固无怪其然也。